Rapport fra Hera II uke 36-37:

Autopilot er forsøkt kalibrert og det virket som den ble bedre en stund, men så falt den tilbake til gamle synder. Den holder kursen i 10-15 min, men så begynner den å avvike..

Kalibreringen utføres på følgende måte (uten å låse rattet):

Hold «Standby» inne i 3 sek. Trykk deretter «Disp» til Seatrail dukker opp. Trykk så på «Auto» og «+1» og «Disp». Du blir så bedt om å kjøre 2-3 runder med sola (ikke for liten radius). Du får beskjed når det er nok. Så kommer det beskjed om: Deviation 2-4. For å lagre hold «Standby» noen sek.

Jeg har lagt ned en del timer på påhengsmotoren, men måtte til slutt tilkalle en mekaniker på Nidri; Mavericks Marina. Han plukket forgasseren helt fra hverandre og tok en grundig rens. Det var veldig mye skitt i alle mulige kriker og kroker. Tanken var også full av skitt. Jeg har byttet ut bensinen på reservekanna også. Bensinen tåler ikke å stå over tid. Som beskyttelse mot sola er det nå satt på en «beskyttelses-hette» på påhengeren. Forsøkte et par ganger siste uka, og den startet greit og går fint en stund. Men store problemer med å starte igjen etter at den har stått en stund (10-30min)..

Siste uka har jeg vært alene på båten, og for at det skulle bli mulig å bruke baugankeret fra cockpit har jeg skjøtet inn 7 m ekstra kabel på kontrollboksen. Det er benytte vanntette koblinger med strekkavlasting, og marinekabel. Dersom dette ikke faller i smak hos dere andre er det fort gjort å fjerne forlengelseskabelen. Men tanken er kabelen kan ligge kveilet i skapet i forpiggen, og man trekker ut kun den lengden man trenger..

Bolter på aksling er sjekket, og de sitter fast med sprengskivene.

Har etterfylt fett ved rorhylsen, og det kommer minimalt med vann inn her.

Har skiftet ut rulla til ankerkjettingen da den gamle var gått i oppløsning.

Dinga har fått seg en runde med polish både over og under vannlinja, men den bør nok få seg en rens av noen proffe med ordentlig utstyr..

Jeg har ikke brukt storseilet, men forseilet har fungert greit. Men det blir nok godt å få skiftet ut dette.

Etter avtale med Roald har jeg bestilt en mekaniker på Cleopatra Marina til å sjekke lensepumpa. Den virker når flottøren når sitt innslagsnivå, men den suger ikke opp vannet. Måtte bruke den manuelle pumpa (kun siste dagen).